b'\n_START_ARTICLE_\nLockheed AC-130\n_START_SECTION_\nVietnami s\xc3\xb5da\n_START_PARAGRAPH_\nEsimene AC-130 j\xc3\xb5udis L\xc3\xb5una-Vietnami 21. septembril 1967 programmi "Gunship II" raames ja alustas tuletoetuslende Laose ja L\xc3\xb5una-Vietnami kohal samal aastal. 1968. aasta juunis paigutati AC-130 lennukid L\xc3\xb5una-Vietnami pealinna Saigoni l\xc3\xa4hedal asuvasse T\xc3\xa2n S\xc6\xa1n Nh\xe1\xba\xa5ti \xc3\xb5huv\xc3\xa4ebaasi, et aidata peatada P\xc3\xb5hja-Vietnami Teti pealetungi. Sama aasta 30. oktoobriks moodustati Vietnamis paiknenud AC-130 lennukitest 8. H\xc3\xa4vitajate Lennutiiva koosseisus 16. Erioperatsioonide Eskadrill (SOS), garnisoniga Ubon Ratchathanis Tais. Samuti anti lennukitele t\xc3\xa4histus AC-130A Spectre._NEWLINE_1968. aasta detsembriks lendasid AC-130 lennukid lahinglendudele t\xc3\xbc\xc3\xbcpiliselt koos McDonnell Douglas F-4 Phantom II h\xc3\xa4vitus-pommituslennukite eskordiga, enamjaolt kolm h\xc3\xa4vitajat \xc3\xbche AC-130 kohta, et olla paremini kaitstud tugeva vaenuliku \xc3\xb5hut\xc3\xb5rjetule vastu. Esimese AC-130A Spectre tulistas P\xc3\xb5hja-Vietnami \xc3\xb5hut\xc3\xb5rje alla 24. mail 1969._NEWLINE_P\xc3\xa4rast 1973. aasta 28. jaanuaril j\xc3\xb5ustunud Pariisi rahulepingut, mille j\xc3\xa4rgi pidid Ameerika \xc3\x9chendriigid Vietnamist \xc3\xa4ra viima suure hulga v\xc3\xa4gesid vastutasuks vangilangenud USA s\xc3\xb5durite vabastamise eest, taandati k\xc3\xb5ik AC-130 lennukid Vietnamist ning neid rakendati operatsoonideks Laoses ja Kambod\xc5\xbeas. 22. veebruariks 1973 l\xc3\xb5ppesid USA lahingoperatsioonid Laoses ja edasi keskendusid lennukid ainult Kambod\xc5\xbeas toimuvale._NEWLINE_12. aprilliks 1975 ohustasid pealetungivad punased khmeerid otseselt Kambod\xc5\xbea pealinna Phnom Penhi ning AC-130 lennukid pidid julgestama operatsiooni "Eagle Pull" raames toimunud USA ja liitlasv\xc3\xa4gede ametnike evakuatsiooni pealinnast. AC-130 lennukit kasutati ka 30. aprillil 1975 L\xc3\xb5una-Vietnami pealinnas Saigonis julgestamaks operatsiooni "Frequent Wind", millega evakueeriti linnast P\xc3\xb5hja-Vietnami pealetungi eel ligi 7000 inimest. Spectret kasutati ka 1975. aasta mais asetleidnud nn Mayaguezi intsidendi raames, mil punased khmeerid h\xc3\xb5ivasid Kambod\xc5\xbea rannikuvetes USA lipu all s\xc3\xb5itnud kaubalaeva SS Mayaguez._NEWLINE_Vietnami s\xc3\xb5ja ajal tulistati alla kokku kuus AC-130 tuletoetuslennukit, milles kokku hukkus 52 meeskonnaliiget.\n_START_SECTION_\nK\xc3\xbclm s\xc3\xb5da ja muud konfliktid\n_START_PARAGRAPH_\n1983. aasta oktoobris h\xc3\xb5ivasid Ameerika \xc3\x9chendriikide v\xc3\xa4ed operatsiooniga "Urget Fury" Kariibi meres asuva Grenada saareriigi, et taastada kommunistliku revolutsiooni k\xc3\xa4igus kukutatud endine valitsus. Sissetungi toetamiseks kasutati ka AC-130 lennukeid, mis surusid maha Grenada \xc3\xb5hut\xc3\xb5rje ja r\xc3\xbcndasid erinevaid maismaasihtm\xc3\xa4rke._NEWLINE_AC-130 lennukid leidsid kasutust ka 1989. aasta detsembri l\xc3\xb5pus alanud Ameerika \xc3\x9chendriikide sissetungil Panamasse (operatsioon "Just Cause"). Lahingulendudel k\xc3\xa4igus h\xc3\xa4vitati nendega mitmeid Panama v\xc3\xa4gede tugipunkte, seehulgas Panama kaitsev\xc3\xa4e peastaap, ja pakuti tuletoetust pealetungivatele USA v\xc3\xa4gedele.\n_START_SECTION_\nTerrorismivastane s\xc3\xb5da\n_START_PARAGRAPH_\nAmeerika \xc3\x9chendriigid on kasutanud AC-130 lennukeid Afganistani s\xc3\xb5jas (operatsioon "Kestev Vabadus"; 2001\xe2\x80\x932014) ja Iraagi s\xc3\xb5jas (operatsioon "Iraagi Vabadus"; 2003\xe2\x80\x932011)._NEWLINE_2010. aasta juuli seisuga oli USA \xc3\xb5huv\xc3\xa4e tegevteenistuses kaheksa AC-130H ja seitsetest AC-130U lennukit. 2011. aasta m\xc3\xa4rtsis saatis \xc3\xb5huv\xc3\xa4gi muuhulgas kaks AC-130U lennukit osalema USA relvaj\xc3\xb5udude juhitud operatsioonis "Odyssey Dawn" osana rahvusvahelisest s\xc3\xb5jalisest sekkumisest Liib\xc3\xbca kodus\xc3\xb5tta, mis hiljem koondati NATO juhitud operatsiooniks "Unified Protector"._NEWLINE_15. novembril 2015, kaks p\xc3\xa4eva p\xc3\xa4rast ISIL-i korraldatud Pariisi terrorir\xc3\xbcnnakuid, h\xc3\xa4vitasid AC-130 tuletoetuslennukid ja A-10 Thunderbolt II r\xc3\xbcndelennukid S\xc3\xbc\xc3\xbcrias enam kui 100 veoautost koosneva ISIL-i naftaveokonvoi. \xc3\x95hur\xc3\xbcnnak toimus operatsioonis "Tidal Wave II" ja oli osa rahvusvahelisest s\xc3\xb5jalisest sekkumisest ISIL-i vastu.'